– Anna reppu tai mä viillän sun kaulan auki! 15-vuotiasta poikaa takaapäin kuristanut ryöstäjä sähisi pitäen veistä uhrin kaulalla.

Isossa Omenassa oleillut neljän nuoren jengi ryösti 15-vuotiaan pojan kauppakeskuksen lähellä.

Yksi ryöstäjistä kuristi uhria ja piti veistä tämän kurkulla uhaten tappaa.

Apuun yrittänyt tyttöystävä paiskattiin julmasti seinään ja maahan

Kauppakeskus Isossa Omenassa oleskellut nuorisojoukko valitsi uhrikseen 15-vuotiaan pojan. ANTTI NIKKANEN

Espoon Ison Omenan kauppakeskuksen liepeillä tapahtunut ryöstö oli etukäteen suunniteltu. Neljän 17-18 -vuotiaan nuorukaisen porukka oli päättänyt ottaa kohteekseen 15-vuotiaan pojan, jonka yksi jengiläinen tunsi koulusta.

Oli lokakuinen ilta, kun ryöstöporukka tapasi kauppakeskuksen luona. Tapaamisesta oli sovittu Snapchatissa.

Tyttöä nyrkillä päähän

Porukka kohtasi uhrin ja tämän tyttöystävän läheisessä puistossa, missä ryöstö alkoi heti. Pojalta kysyttiin tupakkaa samalla, kun yksi ryöstäjistä otti hänet takaapäin kyynärkuristusotteeseen ja laittoi veitsen hänen kurkulleen.

– Anna reppu tai mä viillän sun kaulan auki! 17-vuotias ryöstäjä uhkasi muiden ryhtyessä penkomaan uhrin reppua ja taskuja.

Kun pojan tyttöystävä yritti mennä apuun, hänet heitettiin vasten seinää. Häntä myös lyötiin nyrkillä pään alueelle.

Tyttö yritti toistuvasti nousta, mutta hänet paiskattiin aina takaisin maahan. Lopulta hän ei jaksanut edes yrittää ylös. Ryöstö keskeytyi vasta sivullisten tultua paikalle ja soitettua hätäkeskukseen.

Tekijät ehtivät häipyä paikalta ennen poliisin tuloa. Yhden ryöstäjän mukaan uhrin reppu oli vain ”lähtenyt” heidän matkaansa.

Selitys ontui

Kun tapaus eteni esitutkinnan ja syyteharkinnan jälkeen käräjille, syyttäjä vaati neljälle nuorukaiselle rangaistusta törkeästä ryöstöstä ja kahdelle heistä lisäksi pahoinpitelystä.

Osa syytetyistä väitti, että tarkoituksena oli ollut ryöstää uhrilta kannabista ja että tämän tyttöystävä oli yrittänyt tulla veitsen kanssa väliin. He myös vähättelivät osuuttaan ryöstöön ja puhuivat oikeussalissa osin toisin kuin mitä olivat kuulusteluissa kertoneet.

Oikeus piti kuitenkin uhrin ja tämän tyttöystävän kertomusta luotettavana. Sitä tukivat osaltaan myös syytettyjen omat kertomukset.

Tyttöystävän kädessä väitetystä puukosta oli vain syytettyjen väitteet - tosin niistäkin toinen kertoi, että kyseessä olisi ollut Mora-puukko, toinen taas, että tytöllä olisi ollut napilla toimiva taittoveitsi.

Oikeus totesi, että syytettyjen väitettä hätävarjelutilanteesta tytön hyökkäystä vastaan ei voinut pitää luotettavana.

Jengi valvontaan

Länsi-Uudenmaan käräjäoikeus tuomitsi vasta antamallaan päätöksellä veistä käyttäneen 17-vuotiaan nuorukaisen puolentoista vuoden ehdolliseen vankeuteen törkeästä ryöstöstä nuorena henkilönä.

18 vuotta hiljattain täyttänyt tuomittiin ryöstöstä ja pahoinpitelystä. Yhdistettynä nuorena henkilönä vain runsas viikko aiemmin saamaansa ehdolliseen ryöstötuomioon seuraamuksena oli 11 kuukauden ehdoton vankeus.

Ryöstöön osallistunut 18-vuotias sai 9 kuukauden ehdollisen tuomion, tyttöä pahoinpidellyt 17-vuotias selvisi nuorena henkilönä runsaan puolen vuoden ehdollisella tuomiolla.

Koko ryöstöjengi määrättiin lisäksi runsaan vuoden mittaiseen valvontaan sekä maksamaan uhrille osin yhteisvastuullisesti 3000 euron kärsimyskorvaukset. Tyttöystävää pahoinpidellyt kaksikko joutuu maksamaan uhrilleen lisäksi 600 euron korvaukset.

Rikos tapahtui viime vuoden lokakuussa. Tuomio ei ole vielä lainvoimainen.